
Tiofén jelenlétében CCVD szintézissel előállított szén nano-és mikrotekercsek vizsgálata

Kulcsszavak: szén nanotechnológia; katalitikus kémiai gőzleválasztás; nikkel; tiofén;
A XXI. századi anyagtudományban a legnagyobb figyelmet a nano- és mikrotechnológiai kutatások kapják. A nano, illetve mikroméretű struktúrák előállítása, tanulmányozása és alkalmazása számos tudomány- és iparág közötti kapcsolat alapja úgy, mint az elektronikai ipar, az orvostudományok, vagy akár a gyógyszeripar. Megannyi anyag közül is talán az egyik legsokoldalúbban alkalmazható a szén.
Széntartalmú vegyületek katalitikus kémiai gőzfázisú bontásával (CCVD-Catalytic Chemical Vapour Deposition) szén nanostruktúrák is szintetizálhatóak. Az eljárás megismeréséhez fontos tudni, hogy a szintézis egyes paramétereinek módosításával,- mint szénforrás, reakcióhőmérséklet, alkalmazott katalizátor, a reakció időtartama-nagymértékben befolyásolja, hogy milyen szerkezetű terméket kapunk. A korábbiakban tanulmányozott szénszálak előállításáért végzett CCVD szintézisek során bebizonyosodott, hogy a forrásgázokban található szennyezések az átmenetifém katalizátorokra már egészen kis mennyiségben számottevően kihatnak. Szénforrásként az iparban is széles körben alkalmazott szénhidrogéneket használnak, melyek tartalmazhatnak szennyeződésként kenet, ami rendkívül hatékony katalizátorméreg. A kén mennyiségét megfelelő keretek között tartva különleges szénstruktúrák kialakulása lehetséges.
Diákköri munkám során olyan CCVD módszert alkalmaztam, ahol az acetilén vagy etilén szénforrás mellett szennyezőként tiofén bevezetésére is sor került. Katalizátor prekurzorként nikkel (II)- oxid nanorészecskékből készített szuszpenziót használtam, amelyet szilíciumlap hordozó felületére vittem fel. A reakcióhőmérséklet, a forrásgázok áramlási sebességének változtatása, és a bevitt tiofén mennyiségének függvényében vizsgáltuk a szénlerakódásban előforduló struktúrákat. A kén ugyanis képes a katalizátor aktivitását módosítani, a felületen képzett bevonatának köszönhetően, ezáltal befolyásolva a szénforrás bontását. A kapott szénlerakódások nano-, és mikroszálakat, valamint, –vélhetően a tiofén jelenlétének köszönhetően–szálakból formálódó tekercseket tartalmaztak. 



